Verandering | MaanKind
Of is dit? Verandering is onafwendbaar en tyd, die mens, die volmaan en die getye, die lewe en die seisoene stap meedoënloos voort. Siklusse kom en gaan, politiek verander, en tegnologie verander ons lewe op skrikwekkende maniere. Elke paar jaar maak mense reg vir nog 'n wegraping. Alles kom en gaan. Liefde ook. Mense sweer ewige trou en skei terwyl hulle mog aan die troue afbetaal.
Nostalgie verkoop. Sentiment ook. Mense verlang terug na die romantiek van hulle kinderdae en vorige lewens, maar sien nie die hele prentjie in perspektief nie. Dinge verander! Deal with it, is my motto. Lewe nóú.
Gisteraand sien ek hierdie stukkie op Facebook: In today's day and age, Little Red Riding Hood would have used DHL, Snowhite's stepmother would have used Botox, Cinderella woukd have given the prince her cell number and Hansel and Gretel would have used a GPS. Einde van die storie, finish en klaar! No story, no magic.
Ek het hewig hiervan verskil. Die magic kan steeds daar wees as DHL se bestuurder die held is, die GPS 'n nuwe, mooier pad wat intussen gebou is aandui, en die selfoon gebruik word om 'n liefdesboodskap SMS te stuur. Die Botox kon die nare stiefmoeder se gesig laat styfstaan dat sy nie meer kwaai kon lyk nie. A nee a, ons moet aanpas by verandering! Waar 'n mens is, is altyd 'n storie.
(Kry ek nou hierdie terwyl ek 'n website dramaties verander! En hoop dis vir die beter…)
Om 'n nuwe begin te maak is nie vir my 'n vreemde konsep nie, ek het al verskeie nuwe beginne in my lewe gemaak, ten spyte van die lekker sagte voerings in my groewe, wat so lekker gemaklik lê.
'n Nuwe huwelik.
Die omvergooi van alle sekuriteit wat betref beroep, pensioen en 'n 'veilige' lewe, om 'n nuwe lewe in Kleinmond te kom maak, sonder dat ons hoegenaamd 'n idee gehad het hóé ons dit gaan doen.
Die verskuiwing van blog-platform is 'n vulletjie gemeet teen vorige radikale verandering, maar vir my is dit nogal ingrypend.
LitNet is al deel van my lewe vandat Etienne van Heerden dit 12? jaar gelede begin het, en ek met 'n dial-up my telefoonrekening opgejaag het. As MaanKind het ek baie vriende gemaak, en ek is dankbaar daaroor. Dit het my lewe verryk op maniere wat geen mens kan besef nie. Dit was vir my die natuurlike keuse toe ek begin blog het
As daar ander mense is wat nie so daaroor voel nie, dan is dit net dit – hulle eie persepsie. Dit voel vir my onnodig dat ek myself plesier ontneem omdat dit ander nie pas nie. Die afgelope ruk was daar baie dingetjies wat ek graag sou wou deel, maar ek kon nie. Ek wou soms ook kommentaar lewer, maar ek kon nie.
Mens doen dikwels dinge waaroor jy agterna spyt is, en ek is wel spyt dat ek al voorheen my blog uitgevee het. Ek het voorheen halfhartig op WordPress begin blog, maar my hart was nie juis daarin nie en ek het gesukkel met tegniese goedjies.
Ek is ook spyt dat ek onnodig mense gewantrou het, net soos wat ek mense te maklik vertrou het.
Ek is regtig jammer as ek op iemand se tone getrap het deur my Facebook vriendelys af te skaal.
Daar kom 'n tyd in 'n mens se lewe, wat dinge net skielik reg vóél, en dan is die verandering maklik. En reg. Dan is 'n skuif maklik. Dankie dat julle plek maak vir my hier.